সারা রশিদ

সারা রশিদ (জন্ম: ২৭ মার্চ ১৯৮৭) হলেন একজন ইরাকি-ব্রিটিশ স্বাস্থ্য ও সংঘাত-পরবর্তী কর্মী। তিনি 'কুর্দিস্তান সেভ দ্য চিলড্রেন' (কেএসসি) এর প্রেসিডেন্ট হিসেবে দায়িত্ব পালন করছেন। তিনি ইরাকের কুর্দিস্তান অঞ্চলসহ যুদ্ধবিধ্বস্ত এলাকায় শিশুদের সুরক্ষা, স্বাস্থ্যসেবা এবং শিক্ষা নিশ্চিত করার লক্ষ্যে বিভিন্ন প্রকল্প পরিচালনা করেছেন।

 প্রারম্ভিক জীবন ও শিক্ষা 
সারা রশিদ ১৯৮৭ সালের ২৭ মার্চ যুক্তরাজ্যের সারেতে জন্মগ্রহণ করেন। তিনি ইরাকের বর্তমান রাষ্ট্রপতি আব্দুল লতিফ রশিদ এবং ফার্স্ট লেডি শানাজ ইব্রাহিম আহমেদের কন্যা। এছাড়াও তিনি প্রখ্যাত কুর্দি বিচারক, লেখক ও রাজনীতিবিদ ইব্রাহিম আহমদের নাতনি এবং ইরাকের প্রাক্তন ফার্স্ট লেডি হিরো ইব্রাহিম আহমেদের ভাগ্নি।

তিনি ইংল্যান্ডের ক্রয়ডনের 'ওল্ড প্যালেস স্কুল অফ জন হুইটগিফ্ট' এ পড়াশোনা করেছেন। সারা ইউনিভার্সিটি কলেজ লন্ডন থেকে গ্লোবাল হেলথ অ্যান্ড ডেভেলপমেন্ট বা বৈশ্বিক স্বাস্থ্য ও উন্নয়নে স্নাতকোত্তর ডিগ্রি অর্জন করেন; যেখানে তিনি ২০০৩ সালের ইরাক যুদ্ধে মৃত্যুর হার এবং নীতিমালায় এর প্রভাব নিয়ে গবেষণা করেছিলেন। এর আগে তিনি কিংস কলেজ লন্ডন থেকে স্নাতক ডিগ্রি লাভ করেন।

 কর্মজীবন 
২০১৪ সালে সারা রশিদ সিনিয়র অফিসার হিসেবে কুর্দিস্তান সেভ দ্য চিলড্রেন (কেএসসি) এ যোগদান করেন। সেখানে তিনি অভ্যন্তরীণভাবে বাস্তুচ্যুত ব্যক্তি (আইডিপি) ও শরণার্থীদের জন্য সংস্থার জরুরি সাড়াদান কর্মসূচি পরিকল্পনা, বাস্তবায়ন ও পর্যালোচনা এবং স্থানীয় ও আন্তর্জাতিক অংশীদারদের সাথে সমন্বয় সাধনের দায়িত্ব পালন করেন।

তিনি শরণার্থী ও আইডিবি সাড়াদানের সমন্বয়ের জন্য শিশু সুরক্ষা ক্লাস্টারের সহ-নেতৃত্ব দেন, যেখানে শিশুশ্রম ও বাল্যবিবাহ রোধের ওপর বিশেষ গুরুত্ব দেওয়া হয়। তিনি শিশুশ্রম টাস্ক ফোর্সের নেতৃত্ব দেন, যা একটি বৈধ শিশু সুরক্ষা পর্যবেক্ষণ কমিটি গঠনের উদ্যোগ নিয়েছিল এবং এই কমিটি আজও সক্রিয় রয়েছে।

২০১৪ সালের মার্চ মাসে সারা রশিদ ইরাকে বৈশ্বিক স্বাস্থ্য কূটনীতি বা গ্লোবাল হেলথ ডিপ্লোমেসি নিয়ে গবেষণায় অবদান রাখেন, যা মেডিসিন, কনফ্লিক্ট অ্যান্ড সারভাইভাল জার্নালে প্রকাশিত হয়।

২০১৫ সালে সারা ইরাকের কুর্দিস্তান অঞ্চলে 'সিড ফাউন্ডেশনের' পরিচালনা পর্ষদে দায়িত্ব পালন করেন।

সারা রশিদ ইরাক ও কুর্দিস্তান অঞ্চলে কেএসসির 'স্টেম' ( বিজ্ঞান, প্রযুক্তি, প্রকৌশল ও গণিত) শিক্ষা উদ্যোগ চালুর নেতৃত্ব দেন। 'ওয়ার্ল্ড লার্নিং' এর সাথে অংশীদারিত্বে এবং 'ক্যাটালিস্ট ফাউন্ডেশন ফর ইউনিভার্সাল এডুকেশনের' অর্থায়নে এই কর্মসূচিটি ইরাকের শরণার্থী শিবিরে থাকা সিরীয় শিশুদের কাছেও পৌঁছে দেওয়া হয়।

২০১৯ সাল থেকে সারা এমন শিশুদের চিকিৎসার ব্যবস্থা করার উদ্যোগ নেন যাদের বিশেষায়িত চিকিৎসার প্রয়োজন, যা ইরাকে সহজলভ্য নয়।

২০১৯ সালে সারা রশিদ ক্যান্সারের জন্য কান্ট্রি চ্যাম্পিয়ন নিযুক্ত হন এবং 'ইউনিয়ন ফর ইন্টারন্যাশনাল ক্যান্সার কন্ট্রোল' থেকে নেতৃত্ব ও অ্যাডভোকেসির ওপর বিশেষ প্রশিক্ষণ গ্রহণ করেন, যাতে তিনি একটি জাতীয় ক্যান্সার নিয়ন্ত্রণ পরিকল্পনা তৈরিতে সহায়তা করতে পারেন।

২০২৩ সালে তিনি কেএসসির কার্যক্রম সম্প্রসারণের তদারকি করেন, যার মধ্যে একটি জাতীয় মাদক বিরোধী প্রচারাভিযান "মাদককে না বলুন, জীবনকে হ্যাঁ বলুন" অন্তর্ভুক্ত ছিল। সারা মাদক পাচার রোধে সরকারকে কেবল কারাদণ্ডের পরিবর্তে পুনর্বাসনের দিকে মনোনিবেশ করে আরও সামগ্রিক বা হলিস্টিক দৃষ্টিভঙ্গি গ্রহণের জন্য তদবির করেন।

২০২৩ সালের সেপ্টেম্বরে সারা রশিদ কুর্দিস্তান সেভ দ্য চিলড্রেন (কেএসসি) এর প্রেসিডেন্ট হন।

 তথ্যসূত্র 

বিষয়শ্রেণী:১৯৮৭-এ জন্ম
বিষয়শ্রেণী:জীবিত ব্যক্তি
বিষয়শ্রেণী:শিশু অধিকার কর্মী
বিষয়শ্রেণী:কিংস কলেজ লন্ডনের প্রাক্তন শিক্ষার্থী
বিষয়শ্রেণী:ইউনিভার্সিটি কলেজ লন্ডনের প্রাক্তন শিক্ষার্থী
বিষয়শ্রেণী:কুর্দি কর্মী
বিষয়শ্রেণী:কুর্দি বংশোদ্ভূত ব্রিটিশ ব্যক্তি
বিষয়শ্রেণী:একুশ শতকের কুর্দি ব্যক্তি
বিষয়শ্রেণী:সারের ব্যক্তি
বিষয়শ্রেণী:ইরাকের রাষ্ট্রপতির সন্তান
বিষয়শ্রেণী:তালাবানি পরিবার